Xitoy hukumati media yulduzlarining noma’qbul xatti-harakatlariga qarshi kurashni kuchaytirdi. Ularning ijtimoiy tarmoqlardagi postlari qat’iy nazorat qilinadi

Xitoyning Kibermakon masalalari bo‘yicha boshqarmasi (Cyberspace Administration of China) internet-regulyatori mashhur kishilarning internetda chop etiladigan yangiliklari, ma’lumotlari va ularning reklamalarini, shuningdek, yulduzlarning fan-klublaridagi kontentlarni tartibga soluvchi qoidalar ro‘yxatini e’lon qildi. Ulardan o‘z postlarida Xitoy jamiyatining “an’anaviy qadriyatlarini” targ‘ib qilish talab etiladi.

Qoidalarga ko‘ra, fan-klublar va mashhur shaxslarga mish-mish tarqatish, yolg‘on yoki shaxsiy ma’lumotlarni joylashtirish, muxlislarni haqorat qilish, ularni “noqonuniy mablag‘ yig‘ish yoki bema’ni sarmoyalar” qilishga undash taqiqlanadi. Regulyator ijtimoiy tarmoqlardagi postlar soni va ularning joylanish chastotasini kuzatib boradi. Shuningdek, Xitoy rasmiylari taniqli huquqbuzarlarning doimiy yangilanib turadigan qora ro‘yxatini tuzadi.
23-noyabr kuni Butunxitoy adabiyot va san’at xodimlari uyushmasi 88 nafar taniqli shaxsga internetda jonli efir uyushtirishni taqiqladi. Ular orasida jinsiy zo‘ravonlikda ayblangan xitoy-kanadalik qo‘shiqchi Kris Vu ham bor.
Yangi qoidalarga rioya etilishini ta’minlash uchun Xitoy ijtimoiy tarmoqlari “yulduzlarning noqonuniy va jinoiy harakatlari hamda muxlislar ishtirokidagi mojarolar”ni kuzatib boradi va bu haqda hukumatga xabar beradi. Platformalar, shuningdek, Xitoyning yirik shaharlarida tartibsizlik va bezovtaliklarga olib kelishi mumkin bo‘lgan kontentni moderatsiya qilishi kerak.
2021-yil avgust oyida XXR Kibermakon boshqarmasi internet ustidan hukumat nazoratini kuchaytirishga oid bir qator bayonotlar bilan chiqqandi. Yangi qoidalar qatorida Xitoy rasmiylari “muxlislik onlayn madaniyati”ga qarshi kurashni joriy qilgan, ayrim taniqli shaxslar esa tarmoqdan “tozalangan”.
Noyabr oyida Xitoyning eng mashhur tennischilaridan biri Pen Shuay hukumatning yuqori martabali amaldorini majburiy jinsiy aloqada ochiqdan ochiq ayblaganidan so‘ng tarmoqlardan chiqarib tashlandi. Shundan so‘ng hukumat unga oid barcha havolalarni internetdan “o‘chirib tashladi”.